ประกาศคณะกรรมการกองทุนเพื่อการศึกษา เรื่อง การกำหนดคุณสมบัติของผู้ขอรับทุน หลักเกณฑ์ และเงื่อนไขการขอรับทุนการศึกษาแบบต้องใช้คืน สำหรับนิสิตหรือนักศึกษาที่เข้าร่วมโครงการเงินกู้เพื่อการศึกษาที่ผูกพันกับรายได้ในอนาคต (กรอ.) ปีการศึกษา 2555 พ.ศ. 2555
ประกาศคณะกรรมการกองทุนเพื่อการศึกษา
ประกาศคณะกรรมการกองทุนเพื่อการศึกษา
เรื่อง
การกำหนดคุณสมบัติของผู้ขอรับทุน หลักเกณฑ์ และเงื่อนไข
การขอรับทุนการศึกษาแบบต้องใช้คืน
สำหรับนิสิตหรือนักศึกษาที่เข้าร่วม
โครงการเงินกู้เพื่อการศึกษาที่ผูกพันกับรายได้ในอนาคต
(กรอ.) ปีการศึกษา ๒๕๕๕
พ.ศ. ๒๕๕๕[๑]
 

ด้วยรัฐบาลมีนโยบายในการลดข้อจำกัดของการเข้าถึงการศึกษาระดับอุดมศึกษาและอาชีวศึกษาชั้นสูงคณะรัฐมนตรีจึงมีมติ
เมื่อวันที่ ๑ พฤษภาคม ๒๕๕๕
ให้ดำเนินการโครงการเงินกู้เพื่อการศึกษาที่ผูกพันกับรายได้ในอนาคต (กรอ.)
ตั้งแต่ภาคเรียนที่ ๑ ปีการศึกษา ๒๕๕๕ โดยให้ทุนการศึกษาแบบต้องใช้คืนสำหรับนิสิต
นักศึกษาในระดับอุดมศึกษาและอาชีวศึกษาชั้นสูง
และเพิ่มความช่วยเหลือเป็นค่าครองชีพระหว่างศึกษาสำหรับผู้ขาดแคลนทุนทรัพย์
เพื่อเป็นการเพิ่มโอกาสให้นิสิต
นักศึกษาที่ศึกษาในระดับอุดมศึกษาและอาชีวศึกษาชั้นสูง ในหลักสูตรสาขาวิชาที่เป็นความต้องการหลักและมีความชัดเจนของการผลิตกำลังคน
และให้ผู้รับทุนเริ่มใช้คืนเงินกู้ โดยจะยึดโยงกับความสามารถในการหารายได้ในอนาคต

อาศัยอำนาจตามความในข้อ ๑๕ ข้อ ๑๘ ข้อ ๑๙ และข้อ ๒๓/๒
แห่งระเบียบกระทรวงการคลัง ว่าด้วย การบริหารกองทุนเพื่อการศึกษา พ.ศ. ๒๕๔๙ และที่แก้ไขเพิ่มเติม
และมติคณะกรรมการกองทุนเพื่อการศึกษา ในคราวประชุมครั้งที่ ๓/๒๕๕๕ เมื่อวันที่ ๘
พฤษภาคม พ.ศ. ๒๕๕๕ จึงออกประกาศไว้ ดังต่อไปนี้

ข้อ ๑ ในประกาศนี้
ทุนการศึกษาแบบต้องใช้คืน หมายความว่า
ทุนการศึกษาที่จ่ายเพื่อเป็นค่าเล่าเรียนและหรือค่าครองชีพโดยผู้รับทุนการศึกษามีหน้าที่ต้องชำระคืนแก่กองทุนเพื่อการศึกษา
ตามเงื่อนไขที่กำหนดไว้ในหมวด ๔/๑ แห่งระเบียบกระทรวงการคลัง
ว่าด้วยการบริหารกองทุนเพื่อการศึกษา (ฉบับที่ ๖) พ.ศ. ๒๕๕๕
ค่าเล่าเรียน หมายความว่า
เงินค่าเล่าเรียน เงินค่าธรรมเนียมการเรียน หรือค่าธรรมเนียมต่าง ๆ ซึ่งสถานศึกษามีสิทธิเรียกเก็บตามอัตราที่ได้รับอนุมัติตามกฎหมาย
และหมายความรวมถึงเงินประเภทอื่นที่สถานศึกษาเรียกเก็บตามที่คณะกรรมการกำหนด
ค่าครองชีพ หมายความว่า
ค่าใช้จ่ายที่จำเป็นในการดำรงชีพระหว่างศึกษา ตามที่คณะกรรมการกำหนด
นิสิตหรือนักศึกษาที่มีสิทธิได้รับค่าครองชีพ หมายความว่า นิสิตหรือนักศึกษาซึ่งมีฐานะยากจนตามที่คณะกรรมการกำหนด
คณะกรรมการ หมายความว่า
คณะกรรมการกองทุนเพื่อการศึกษา
สถานศึกษา หมายความว่า
สถานศึกษาในสังกัด ในกำกับ และสถานศึกษาเอกชนในกระทรวงศึกษาธิการ หรือในสถานศึกษาในสังกัดกระทรวงหรือหน่วยงานอื่นของรัฐ
ผู้จัดการ หมายความว่า
ผู้จัดการกองทุนเงินให้กู้ยืมเพื่อการศึกษาตามพระราชบัญญัติเงินทุนให้กู้ยืมเพื่อการศึกษา
พ.ศ. ๒๕๔๑

ข้อ ๒ คุณสมบัติของผู้ขอรับทุน
ผู้ขอรับทุนต้องมีคุณสมบัติ ดังต่อไปนี้
(๑) มีสัญชาติไทย
(๒) อายุไม่เกิน ๓๐ ปีบริบูรณ์ ในวันที่ ๑ มกราคม พ.ศ. ๒๕๕๖
(๓)
มิได้เป็นผู้รับทุนรายเก่าของกองทุนเงินกู้ยืมเพื่อการศึกษาที่ผูกกับรายได้ในอนาคต
(กรอ.)
(๔)
เป็นนิสิตหรือนักศึกษารายใหม่ที่ขอรับทุนเพื่อเข้าศึกษาในชั้นปีที่ ๑ ในปีการศึกษา
๒๕๕๕ ที่มิใช่ผู้กู้ยืมเงินรายเก่าของกองทุนเงินให้กู้ยืมเพื่อการศึกษา (กยศ.)
หรือเป็นนิสิตหรือนักศึกษาที่เป็นผู้กู้ยืมเงินรายเก่าของกองทุนเงินให้กู้ยืมเพื่อการศึกษา
(กยศ.) ที่เปลี่ยนระดับจากชั้นมัธยมศึกษาปีที่ ๖ หรือเทียบเท่าทั้งสายสามัญและสายอาชีพ
เป็นระดับอาชีวศึกษาชั้นสูงหรือเทียบเท่าระดับอุดมศึกษาหรือเทียบเท่า ในปีการศึกษา
๒๕๕๕
(๕)
เป็นนิสิตหรือนักศึกษาในสถานศึกษาที่จัดการเรียนการสอนในระดับการศึกษาระดับอนุปริญญาหรือประกาศนียบัตรวิชาชีพชั้นสูง
(ปวส.) หรือเทียบเท่าระดับปริญญาตรีหรือเทียบเท่า
ตอบรับให้เข้าศึกษาโดยผ่านการคัดเลือกตามหลักเกณฑ์ที่สถานศึกษากำหนด

ข้อ ๓ นิสิตหรือนักศึกษาผู้มีสิทธิขอรับทุนจะต้องศึกษาอยู่ในสถานศึกษาที่มีรายชื่อเข้าร่วมโครงการเงินกู้เพื่อการศึกษาที่ผูกกับรายได้ในอนาคตตามประกาศของสำนักงานกองทุนเงินให้กู้ยืมเพื่อการศึกษา

ข้อ ๔ นิสิตหรือนักศึกษาผู้มีสิทธิขอรับทุนจะต้องศึกษาในระดับการศึกษาและหลักสูตร/ประเภทวิชาและสาขาวิชา
ดังนี้
(๑) ระดับการศึกษา ระดับอนุปริญญา หรือประกาศนียบัตรวิชาชีพชั้นสูง
(ปวส.) หรือเทียบเท่าระดับปริญญาตรีหรือเทียบเท่า
(๒) หลักสูตร/ประเภทวิชาและสาขาวิชา
เป็นไปตามประกาศคณะกรรมการกองทุนเพื่อการศึกษา เรื่อง
กำหนดหลักสูตร/ประเภทวิชาและสาขาวิชาที่เป็นความต้องการหลักและมีความชัดเจนของการผลิตกำลังคน
สำหรับนิสิตหรือนักศึกษาที่เข้าร่วมโครงการ ปีการศึกษา ๒๕๕๕ พ.ศ. ๒๕๕๕

ข้อ ๕ นิสิตหรือนักศึกษาสามารถขอรับทุนได้เพียงหนึ่งหลักสูตรในแต่ละปีการศึกษา
ไม่เกินอัตราค่าเล่าเรียนที่สถานศึกษาเรียกเก็บ
ตามจำนวนปีที่กำหนดไว้ในแต่ละหลักสูตร
กรณีที่ผู้ขอรับทุนมีสิทธิเบิกค่าเล่าเรียนจากหน่วยงานของรัฐให้ผู้ขอรับทุนขอรับทุนได้เฉพาะค่าเล่าเรียนส่วนต่างเท่านั้น ทั้งนี้ ต้องไม่เกินอัตราที่กำหนด
ดังต่อไปนี้
ระดับอนุปริญญาและปริญญาตรี  หน่วย:บาท/ปีการศึกษา
กลุ่มสาขาวิชา
อัตราสูงสุด
๑.
  สังคมศาสตร์ ศิลปศาสตร์ มนุษยศาสตร์ ศึกษาศาสตร์
๒.
  ศิลปกรรมศาสตร์ สถาปัตยกรรมศาสตร์
๓.
  วิศวกรรมศาสตร์ วิทยาศาสตร์และเทคโนโลยี
๔.
  เกษตรศาสตร์
๕.
  สาธารณสุขศาสตร์ พยาบาลศาสตร์ เภสัชศาสตร์
๖.
  แพทยศาสตร์ สัตวแพทยศาสตร์ ทันตแพทยศาสตร์
๖๐,๐๐๐
๗๐,๐๐๐
๗๐,๐๐๐
๗๐,๐๐๐
๙๐,๐๐๐
๒๐๐,๐๐๐
ระดับ ปวส. หรือเทียบเท่า  หน่วย:บาท/ปีการศึกษา
ประเภทวิชา/สาขาวิชา
อัตราสูงสุด
พณิชยกรรมหรือบริหารธุรกิจ
ศิลปหัตถกรรมหรือศิลปกรรม
เกษตรกรรมหรือเกษตรศาสตร์
ประมง
  สิ่งทอ
คหกรรมหรือคหกรรมศาสตร์
อุตสาหกรรมการท่องเที่ยว
๒๕,๐๐๐
ช่างอุตสาหกรรมหรืออุตสาหกรรม
เทคโนโลยีสารสนเทศการสื่อสาร
ทัศนศาสตร์
  และวิทยาศาสตร์สุขภาพ
๓๐,๐๐๐

ข้อ ๖ นิสิตหรือนักศึกษาที่มีสิทธิได้รับค่าครองชีพ
ต้องเป็นผู้มีรายได้ครอบครัวไม่เกิน ๒๐๐,๐๐๐ บาทต่อปี และให้ได้รับค่าครองชีพในอัตราเดือนละ
๒,๒๐๐ บาท
การพิจารณารายได้ครอบครัว
ให้ผู้บริหารสถานศึกษาพิจารณากลั่นกรองข้อมูลตามหลักเกณฑ์ข้อใดข้อหนึ่ง
ดังต่อไปนี้
(๑)
รายได้รวมของนิสิตหรือนักศึกษาผู้ขอรับทุนรวมกับรายได้ของบิดาและมารดากรณีที่บิดามารดาเป็นผู้ใช้อำนาจปกครอง
(๒) รายได้รวมของนิสิตหรือนักศึกษาผู้ขอรับทุนรวมกับรายได้ของผู้ปกครองในกรณีที่ผู้ใช้อำนาจปกครองไม่ใช่บิดา
มารดา
(๓) รายได้รวมของนิสิตหรือนักศึกษาผู้ขอรับทุนรวมกับรายได้ของคู่สมรส
ในกรณีที่ผู้ขอรับทุนสมรสแล้ว

ข้อ ๗ นิสิตหรือนักศึกษาผู้ใดประสงค์จะขอรับทุนให้ยื่นคำขอกู้ผ่านระบบที่สำนักงานกองทุนเงินให้กู้ยืมเพื่อการศึกษาจัดทำไว้ด้วยวิธีการทางอิเล็กทรอนิกส์
ภายในระยะเวลาที่กำหนด เว้นแต่คณะกรรมการจะกำหนดไว้เป็นอย่างอื่น

ข้อ ๘ นิสิตหรือนักศึกษาที่ประสงค์จะขอรับทุน
หรือผู้รับทุน (ผู้กู้ยืมเงิน) รับรองว่าจะปฏิบัติ ดังนี้
(๑) ให้ข้อมูลเกี่ยวกับการกู้ยืมตรงกับความเป็นจริง
(๒) ปฏิบัติตามระเบียบกระทรวงการคลัง ว่าด้วย
การบริหารกองทุนเพื่อการศึกษา พ.ศ. ๒๕๔๙ และที่แก้ไขเพิ่มเติม ตลอดจนข้อบังคับ
ประกาศ หลักเกณฑ์ และวิธีการของคณะกรรมการตลอดระยะเวลาที่ขอรับทุน
(๓) ดำเนินการเกี่ยวกับการกู้ยืมเงินผ่านระบบอิเล็กทรอนิกส์ด้วยตนเอง
และต้องเก็บรักษารหัสผ่านที่ได้รับจากกองทุนเพื่อการศึกษาไว้เป็นความลับ
หากผู้ใดยินยอมให้บุคคลอื่นดำเนินการเกี่ยวกับการกู้ยืมเงินผ่านระบบอิเล็กทรอนิกส์แทน
ให้ถือว่าเป็นการดำเนินการด้วยตนเอง
(๔) แจ้งการเปลี่ยนชื่อ ย้ายที่อยู่หรือย้ายสถานศึกษา และจบการศึกษา
หรือพ้นสภาพการเป็นนิสิตหรือนักศึกษา ภายในสิบห้าวันนับแต่วันเปลี่ยนชื่อ
ย้ายที่อยู่ ย้ายสถานศึกษา จบการศึกษาหรือพ้นสภาพการเป็นนิสิตหรือนักศึกษา
ต่อผู้บริหารและจัดการเงินให้กู้ยืม
(๕) แจ้งสภาพการเป็นนิสิตหรือนักศึกษา ทุกปีที่ผู้รับทุน
(ผู้กู้ยืมเงิน) ไม่ได้รับทุนแต่ยังศึกษาอยู่ต่อผู้บริหารและจัดการเงินให้กู้ยืม
(๖) หน้าที่อื่น ตามที่คณะกรรรมการกำหนด

ข้อ ๙ กองทุนเพื่อการศึกษา
จะจ่ายทุนการศึกษาแบบต้องใช้คืนให้ตามหลักเกณฑ์และเงื่อนไข ดังต่อไปนี้
(๑) ค่าเล่าเรียน จ่ายให้สถานศึกษาที่ผู้รับทุน (ผู้กู้ยืมเงิน)
โดยตรง โดยโอนเข้าบัญชีชื่อ กรอ. (ระบุชื่อสถานศึกษา ของกองทุนเพื่อการศึกษา กระทรวงการคลัง
ตามประกาศคณะกรรมการกองทุนเพื่อการศึกษาเรื่อง การกำหนดหน้าที่ วิธีปฏิบัติ
และความรับผิดชอบของสถานศึกษาที่เข้าร่วมโครงการเงินกู้เพื่อการศึกษาที่ผูกพันกับรายได้ในอนาคต
(กรอ.) ปีการศึกษา ๒๕๕๕ พ.ศ. ๒๕๕๕
(๒) ค่าครองชีพ
จ่ายให้นิสิตหรือนักศึกษาที่มีสิทธิได้รับค่าครองชีพผู้รับทุน
(ผู้กู้ยืมเงิน)โดยโอนเข้าบัญชีของผู้รับทุน (ผู้กู้ยืมเงิน)
ตามที่ได้แจ้งให้แก่กองทุนเพื่อการศึกษา

ประกาศนี้ให้ใช้บังคับตั้งแต่บัดนี้ เป็นต้นไป


ประกาศ
ณ วันที่ ๓ กรกฎาคม พ.ศ. ๒๕๕๕
อารีพงศ์
ภู่ชอุ่ม
ปลัดกระทรวงการคลัง
ประธานกรรมการกองทุนเพื่อการศึกษา






ปริยานุช/ผู้จัดทำ
๑๐ กันยายน
๒๕๕๕

ณัฐพร/ผู้ตรวจ
๑๐ กันยายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๓๗ ง/หน้า ๘/๕ กันยายน ๒๕๕๕